Title: ประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาตและเงื่อนไขว่าด้วยการประกอบอุตสาหกรรมยาสูบ การนำยาอัด ยาเส้นหรือยาสูบออกจากโรงอุตสาหกรรมยาสูบ

ประกาศกรมสรรพสามิต

ประกาศกรมสรรพสามิต
เรื่อง
หลักเกณฑ์และวิธีการขออนุญาต การออกใบอนุญาตและเงื่อนไข
ว่าด้วยการประกอบอุตสาหกรรมยาสูบ
การนำยาอัด ยาเส้นหรือยาสูบออกจากโรงอุตสาหกรรมยาสูบ

อาศัยอำนาจตามความในมาตรา
๑๗ แห่งพระราชบัญญัติยาสูบ พ.ศ. ๒๕๐๙ อธิบดีกรมสรรพสามิตกำหนดหลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการประกอบอุตสาหกรรมยาสูบ การนำยาอัด
ยาเส้นหรือยาสูบออกจากโรงอุตสาหกรรมยาสูบไว้ ดังต่อไปนี้

ข้อ
๑  ให้ยกเลิก
๑.๑
ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการประกอบอุตสาหกรรมยาสูบ การนำยาอัด ยาเส้น
หรือยาสูบออกจากโรงอุตสาหกรรมยาสูบ ลงวันที่ ๓๐ ธันวาคม พ.ศ. ๒๕๐๙
๑.๒
ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการประกอบอุตสาหกรรมยาสูบ การนำยาอัด ยาเส้น
หรือยาสูบ ออกจากโรงประกอบอุตสาหกรรมยาสูบ (ฉบับที่ ๒) ลงวันที่ ๑๓ พฤศจิกายน พ.ศ.
๒๕๑๐
๑.๓
ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการประกอบอุตสาหกรรมยาสูบ
การนำยาสูบออกจากโรงอุตสาหกรรมยาสูบของรัฐ ลงวันที่ ๓๐ ธันวาคม พ.ศ. ๒๕๐๙
๑.๔
ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการประกอบอุตสาหกรรมยาสูบ
การนำยาสูบออกจากโรงอุตสาหกรรมยาสูบของรัฐ (ฉบับที่ ๒) ลงวันที่ ๒๘ มกราคม พ.ศ.
๒๕๒๕
๑.๕
ประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาตและเงื่อนไขว่าด้วยการประกอบอุตสาหกรรมยาสูบ
การนำยาสูบออกจากโรงอุตสาหกรรมยาสูบของรัฐ (ฉบับที่ ๓) ลงวันที่ ๒๙ กรกฎาคม พ.ศ.
๒๕๔๒
๑.๖ ประกาศกรมสรรพสามิต เรื่อง
ผ่อนผันผู้ประกอบอุตสาหกรรมยาสูบบางประเภท ยกเว้นไม่ต้องปฏิบัติตามหลักเกณฑ์และวิธีการ
และเงื่อนไขที่กรมสรรพสามิตประกาศกำหนด ลงวันที่ ๒๗ กุมภาพันธ์ พ.ศ. ๒๕๑๐
๑.๗ ประกาศกรมสรรพสามิต เรื่อง หลักเกณฑ์
และวิธีการชำระค่าแสตมป์การรับ - จ่าย การเก็บรักษา การควบคุมการใช้
แสตมป์ยาสูบที่นำไปปิดบนซองบุหรี่ซิกาแรตที่ทำในราชอาณาจักร ลงวันที่ ๒๙ พฤษภาคม
พ.ศ. ๒๕๔๔

หมวด ๑
การประกอบอุตสาหกรรมยาสูบ

ข้อ
๒  ให้ผู้ประสงค์จะประกอบอุตสาหกรรมยาสูบยื่นคำขออนุญาตประกอบอุตสาหกรรมยาสูบ
ณ สำนักงานสรรพสามิตพื้นที่ที่โรงอุตสาหกรรมยาสูบตั้งอยู่ตามแบบ ย.ส. ๐๐๑
ท้ายประกาศนี้ พร้อมแนบเอกสาร ดังต่อไปนี้
๒.๑
สำเนาบัตรประจำตัวประชาชน
หรือบัตรที่หน่วยงานราชการออกให้โดยอ้างอิงเลขประจำตัวประชาชน
ซึ่งมีภาพถ่ายใบหน้าผู้ประสงค์จะขออนุญาตประกอบอุตสาหกรรมยาสูบ กรณีเป็นบุคคลธรรมดา
๒.๒
หนังสือรับรองการจดทะเบียนนิติบุคคลของกระทรวงพาณิชย์ ซึ่งออกให้ไม่เกิน ๖ เดือน
กรณีเป็นนิติบุคคล
๒.๓
สำเนาทะเบียนบ้านของสถานที่ที่จะใช้ประกอบอุตสาหกรรมยาสูบ (ถ้ามี)
๒.๔
สัญญาเช่าและหนังสือแสดงความยินยอมให้ประกอบอุตสาหกรรมยาสูบของผู้ให้เช่า
กรณีผู้ประสงค์จะทำการประกอบอุตสาหกรรมยาสูบเป็นผู้เช่าสถานที่
๒.๕
สำเนาใบทะเบียนพาณิชย์ (ถ้ามี)
๒.๖
แผนผังแสดงสถานที่ตั้งโรงอุตสาหกรรมยาสูบ และบริเวณสถานที่ใกล้เคียง
๒.๗
แบบแปลนแผนผังโรงอุตสาหกรรมยาสูบ
ที่ประกอบไปด้วยเส้นทางขนวัตถุดิบสถานที่เก็บรักษาใบยา ยาอัด
ยาเส้นหรือยาสูบที่ยังไม่ได้บรรจุในซอง
ยาเส้นหรือยาสูบที่บรรจุในซองแล้วแต่ยังมิได้ปิดแสตมป์ยาสูบ
และยาเส้นหรือยาสูบที่บรรจุในซองและปิดแสตมป์ยาสูบแล้ว
กรณีที่เป็นโรงอุตสาหกรรมยาสูบของรัฐ
ให้แสดงแบบแปลนแผนผังสถานที่ทำการของเจ้าพนักงานสรรพสามิตด้วย

ข้อ
๓  ผู้ประกอบอุตสาหกรรมยาสูบรายเดิมที่ใบอนุญาตจะสิ้นอายุลงเมื่อสิ้นปีปฏิทินหากประสงค์จะขออนุญาตสำหรับปีถัดไป
ให้ยื่นคำขออนุญาตตามแบบ ย.ส. ๐๐๑ โดยไม่ต้องแนบเอกสารประกอบตามข้อ ๒
เว้นแต่ได้มีการเปลี่ยนแปลงแก้ไขในรายละเอียดหรือข้อเท็จจริงใดในเอกสารที่ยื่นไว้ ให้แนบเอกสารประกอบเฉพาะฉบับที่มีการเปลี่ยนแปลงแก้ไข

ข้อ
๔  เมื่ออธิบดีหรือผู้ที่ได้รับมอบหมายพิจารณาเห็นสมควรอนุญาต
จะออกใบอนุญาตให้ประกอบอุตสาหกรรมยาสูบตามแบบ ย.ส. ๐๐๒ ท้ายประกาศนี้
และสำเนาเก็บไว้เพื่อการตรวจสอบหนึ่งชุด

ข้อ
๕  ให้ผู้ประกอบอุตสาหกรรมยาสูบปฏิบัติตามหลักเกณฑ์
ดังต่อไปนี้
๕.๑
ส่งตัวอย่างฉลากยาเส้นหรือยาสูบต่อเจ้าพนักงาน ณ
สำนักงานสรรพสามิตพื้นที่ที่โรงอุตสาหกรรมยาสูบตั้งอยู่
ก่อนทำการผลิตยาเส้นหรือยาสูบไม่น้อยกว่า ๓๐ วัน
และให้ส่งตัวอย่างฉลากตามกำหนดเวลาดังกล่าวทุกครั้งที่มีการเปลี่ยนแปลงข้อความหรือรายละเอียด
๕.๒
ฉลากยาเส้นหรือยาสูบที่จำหน่ายในราชอาณาจักรจะพิมพ์ด้วยภาษาไทยและหรือภาษาอังกฤษก็ได้
ยกเว้นข้อความซึ่งระบุชื่อผู้ประกอบอุตสาหกรรมยาสูบ
สถานที่ตั้งของโรงอุตสาหกรรมยาสูบและน้ำหนักสุทธิหน่วยเป็นกรัม
จะต้องพิมพ์ภาษาไทยกำกับไว้ด้วย
การแสดงข้อความในฉลากต้องเป็นไปตามหลักเกณฑ์
วิธีการและเงื่อนไขที่รัฐมนตรีว่าการกระทรวงสาธารณสุขประกาศกำหนดตามกฎหมายว่าด้วยการควบคุมผลิตภัณฑ์ยาสูบ
๕.๓
ยอมให้เจ้าพนักงานตรวจโรงอุตสาหกรรมยาสูบ
ตลอดจนอุปกรณ์ที่ใช้ในการประกอบอุตสาหกรรมยาเส้น ยาสูบ หรือยาอัด

หมวด ๒
การนำยาอัด
ยาเส้นหรือยาสูบออกจากโรงอุตสาหกรรมยาสูบ
การชำระค่าแสตมป์
การเก็บรักษาและการควบคุมการใช้แสตมป์ยาสูบ

ข้อ
๖  ให้ผู้ประกอบอุตสาหกรรมยาสูบบรรจุยาเส้นหรือยาสูบในซองและปิดแสตมป์ยาสูบให้ถูกต้องก่อนนำยาเส้นหรือยาสูบออกจากโรงอุตสาหกรรมยาสูบ
ให้ผู้ประกอบอุตสาหกรรมยาสูบที่ประสงค์จะรับแสตมป์ยาสูบไปปิดบนซองยาเส้นหรือยาสูบยื่นแบบรายการชำระค่าแสตมป์ยาสูบและนำส่งเงินค่าแสตมป์ยาสูบต่อเจ้าพนักงาน
ณ สำนักงานสรรพสามิตพื้นที่ที่โรงอุตสาหกรรมยาสูบตั้งอยู่ตามแบบ ย.ส. ๐๐๓
ท้ายประกาศนี้

ข้อ
๗  กรณีที่ผู้ประกอบอุตสาหกรรมยาสูบรับแสตมป์ยาสูบไปแล้วแต่ยังไม่ได้ปิดบนซองยาเส้นหรือยาสูบและระหว่างนั้นมีการปรับอัตราค่าแสตมป์ยาสูบ
ซึ่งเมื่อคำนวณค่าแสตมป์ยาสูบใหม่นับแต่วันที่มีการปรับอัตราค่าแสตมป์ยาสูบแล้ว
ปรากฏว่าผู้ประกอบอุตสาหกรรมยาสูบชำระค่าแสตมป์ยาสูบที่รับไปแล้วดังกล่าวขาดหรือเกินจำนวน
ให้ผู้ประกอบอุตสาหกรรมยาสูบนำส่งค่าแสตมป์ยาสูบที่ขาดไปให้ครบถ้วนก่อนนำออกจากโรงอุตสาหกรรมยาสูบ
หรือนำค่าแสตมป์ยาสูบที่ชำระไว้เกินไปหักออกจากค่าแสตมป์ยาสูบที่จะต้องชำระในครั้งต่อไป

ข้อ
๘  เมื่อการปิดแสตมป์ยาสูบสิ้นสุดลงในแต่ละวัน
หากมีแสตมป์ยาสูบคงเหลือจากการปิดแสตมป์บนซองยาเส้นหรือยาสูบ
ให้ผู้ประกอบอุตสาหกรรมยาสูบเก็บรักษาแสตมป์ยาสูบไว้ในสถานที่เก็บแสตมป์ยาสูบที่มั่นคงแข็งแรงภายในโรงอุตสาหกรรมยาสูบนั้น
และจัดทำบัญชีควบคุมการรับ - จ่าย การใช้แสตมป์ยาสูบที่ทำในราชอาณาจักรตามแบบ ย.ส.
๐๐๔ ท้ายประกาศนี้

ข้อ
๙  ให้ผู้ประกอบอุตสาหกรรมยาสูบทำบัญชีตามข้อ
๘ ทุกวันที่มีการรับ - จ่ายแสตมป์ยาสูบประจำโรงผลิตยาเส้นหรือยาสูบแต่ละโรง โดยให้แล้วเสร็จภายใน
๑๐.๐๐ น.
ของวันรุ่งขึ้นพร้อมลงลายมือชื่อของผู้ประกอบอุตสาหกรรมหรือผู้แทนไว้เป็นหลักฐานและเก็บไว้ประจำโรงผลิตยาเส้นหรือยาสูบ
เพื่อให้เจ้าพนักงานตรวจสอบได้ในระหว่างเวลาทำงาน

ข้อ
๑๐  ให้ผู้ประกอบอุตสาหกรรมยาสูบจัดทำงบเดือนเพื่อควบคุมการปิดแสตมป์ยาสูบตามแบบ
ย.ส. ๐๐๕ ท้ายประกาศนี้ โดยให้ยื่นต่อเจ้าพนักงาน ณ
สำนักงานสรรพสามิตพื้นที่ที่โรงอุตสาหกรรมยาสูบตั้งอยู่ ภายในวันที่ ๗
ของเดือนถัดไป

หมวด ๓
การจัดทำบัญชีและงบเดือนแสดงการผลิตและนำยาเส้นหรือยาสูบออกจากโรงอุตสาหกรรมยาสูบ

ข้อ
๑๑  ให้ผู้ประกอบอุตสาหกรรมยาสูบจัดทำบัญชีและงบเดือนไว้
โดยปฏิบัติตามหลักเกณฑ์ ดังต่อไปนี้
๑๑.๑
จัดทำบัญชีรายวันแสดงการผลิตและการนำยาเส้นหรือยาสูบออกจากโรงอุตสาหกรรมยาสูบตามแบบ
ย.ส. ๐๐๖ ท้ายประกาศนี้ โดยให้ลงบัญชีทุกวันที่มีรายการให้แล้วเสร็จภายในเวลา
๑๐.๐๐ น. ของวันรุ่งขึ้น
พร้อมลงลายมือชื่อของผู้ประกอบอุตสาหกรรมหรือผู้แทนไว้เป็นหลักฐานและเก็บไว้ประจำโรงอุตสาหกรรมยาสูบ
เพื่อให้เจ้าพนักงานตรวจสอบได้ในระหว่างเวลาทำงาน
๑๑.๒
จัดทำงบเดือนแสดงการผลิตและนำยาเส้นหรือยาสูบออกจากโรงอุตสาหกรรมยาสูบตามแบบ ย.ส.
๐๐๗ ท้ายประกาศนี้ และให้ยื่นต่อเจ้าพนักงาน ณ
สำนักงานสรรพสามิตพื้นที่ที่โรงอุตสาหกรรมยาสูบตั้งอยู่ ภายในวันที่ ๗
ของเดือนถัดไป

ข้อ
๑๒  ฉลากยาเส้นหรือยาสูบที่ผู้ประกอบอุตสาหกรรมยาสูบทำขึ้นและใช้อยู่ก่อนประกาศนี้ใช้บังคับและยังไม่ได้พิมพ์ข้อความตามที่กำหนดในข้อ
๕.๒ ให้ใช้ต่อไปได้ไม่เกิน ๑๘๐ วันนับแต่วันที่ประกาศนี้ใช้บังคับ

ข้อ ๑๓[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๒๘
กรกฎาคม พ.ศ. ๒๕๕๙
สมชาย  พูลสวัสดิ์
อธิบดีกรมสรรพสามิต

[เอกสารแนบท้าย]

๑. การขออนุญาตประกอบอุตสาหกรรมยาสูบ
ตามมาตรา ๑๗ แห่งพระราชบัญญัติยาสูบ พ.ศ. ๒๕๐๙ (ย.ส. ๐๐๑)
๒. ใบอนุญาตให้ประกอบอุตสาหกรรมยาสูบ (ย.ส.
๐๐๒)
๓. แบบรายการชำระค่าแสตมป์ยาสูบ
และนำส่งเงินค่าแสตมป์ยาสูบ ตามพระราชบัญญัติยาสูบ พ.ศ. ๒๕๐๙ (ย.ส. ๐๐๓)
๔. บัญชีควบคุมการรับ
 จ่าย การใช้แสตมป์ยาสูบที่ทำในราชอาณาจักร
(ย.ส. ๐๐๔)
๕.
งบเดือนการปิดแสตมป์ยาสูบ ตามมาตรา ๑๗ แห่งพระราชบัญญัติยาสูบ พ.ศ. ๒๕๐๙ (ย.ส.
๐๐๕)
๖.
บัญชีรายวันแสดงการผลิตและการนำยาเส้น/ยาสูบออกจากโรงอุตสาหกรรมยาสูบ (ย.ส. ๐๐๖)
๗. งบเดือนแสดงการผลิตและการนำยาเส้น/ยาสูบออกจากโรงอุตสาหกรรมยาสูบ ตามมาตรา ๑๗ แห่งพระราชบัญญัติยาสูบ พ.ศ.
๒๕๐๙ (ย.ส. ๐๐๗)

(ดูข้อมูลจากภาพกฎหมาย)

ปริยานุช/จัดทำ
๖ กันยายน ๒๕๕๙

ปุณิกา/ตรวจ
๖ ตุลาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๙๓ ง/หน้า ๑๗/๓๑ สิงหาคม ๒๕๕๙